Koordînosyonê KJKyî derheqê serrgêra Komployê Mîyanneteweyî de eşkerayîyêke daye û seba Hemleya 'Vera qirkerdişê cinîyan wext wextê pawitişê cinîyan ê azadan û komelî yo' ya KJKyî û Hemleya 'Tecrîd, Faşîzm, Îşxalî rê Bes o, Wext Wextê Azadîye yo' ya KCKyî vengdayîşê tewrbîyayîşî da.
Koordînasyonê KJKyî destpêk de Komployê 9ê Teşrîna Verêne ya 1998î yê vera Rayberê Şarê Kurdî Abdullah Ocalanî şermezar kerd û şehîdê ke vera komployî bedenê xo eşt adirî ver, yad kerdî.
Eşkerayîya KJKyî wina ya: ''Komployo Mîyanneteweyî bi hemkarî û îtîfaqê hîşmendîya camêrdan a hegemonîke hetê hêzanê NATOyî ra bi hawayêkê nimiteyî vera Serek Apoyî ame kerdene. Aslê xo de komplo vera ameyoxê azadî û vera cinîyan ame kerdene. No komplo hetê hêzanê hegemonîkan ê sey DYA, Îngilîstan û Îsraîlî ra ame plankerdene û caardene. Hêzanê xayîn û teslîmkaran ê herêmîyan ê Kurdîstanî zî paştî daye komployî.
Rayberê ma îdeolojîya xo xelisîyayîş û azadîya cinî, şaran û xoza ser o naye ro. Rayberê ma tim plan kerd ke ganî cinîyî rêxistinîya xo ya xosere awan bikerê û şorişê cinîyan bîyarê ca. Modelê têkilî û cuye yo ke koledarîya cinîyan ser o awan bîyo, qebul nêkerd.
Ewro cinîyê kurdî resayî a aste ke benê gerîla û artêşa şarî ke seba şarî û seba xo şer kenê. Sîstemê hegemonîkî waştêne ke pêro cinîyî binê serdestîya camêrdan de biciwîyê. Seba ke nê armancê xo bîyarê ca, vera Rayberê ma komployo mîyanneteweyî kerd.
Bi Komployê Mîyanneteweyî ame waştene ke têkoşînê azadîye yê cinîyan û şarê ma bi temamî biqedo. Vera naye Rayberê ma, cinîyan, şarê ma, dostanê ma, hêzanê demokrasî û azadîye bi hawayêkê pîlî xo ver da. Komplo nê esasî ser o ame pûçkerdene.
Dewleta tirke û îqtîdarê AKP-MHPyî vera kurdan û bi taybetî cinîyan hêrişanê xo yê barbaran dewam kenê. Binê nameyê eşq û têkilîye de cinîyan ê kurdan kenê ajan û mehkumê fuhuşî kenê.
Ganî ma nê proseso ke tede yê, hol biercnê û bi xurtî tewrê Hemleya 'Vera qirkerdişê cinîyan wext wextê pawitişê cinîyan ê azadan û komelî yo' ya KJKyî û Hemleya 'Tecrîd, Faşîzm, Îşxalî rê Bes o, Wext Wextê Azadîye yo' ya KCKyî bibê. Ma do  Komployê Mîyanneteweyî  bi fedakarî, çêrî û karêkê pîlî pûç bikerê.
Nê esasî ser o ma venga pêro cinîyan, şarê xo û dostanê xo danê ke vera komployî xoverdayîş pîl bikerê, wayîrê Rayberîya xo vejîyê, heta ke Rayberê ma azad bibo karanê xo bîyarê ca.
10ê Terşîna Verêne sey 'Roja Azadîya Ocalanî ya Dinya' ame îlankerdene. Ganî bi xurtî ma wayîrê na bira ercîyaye vejîyê. Rayberê ma bi pratîkkerdişêîdeolojî û fikrê xo seba cinîyan û şaran bîyo rayberêkê unîversalî, fîlozofêkê rayberî. Hêzê demokrasî û azadîye, sosyalîst, çepgîr û hêzê demokratîkî fikranê Rayberê ma zerrî ra qebul kenê.
Bi wesîleya 10ê Terşîna Verêne sey 'Roja Azadîya Ocalanî ya Dinya' ma venga şarê xo, cinîyanê dinya û şaran danê ke wayîrê Rayberê ma vejîyê, bi xurtî tewrê çalakîyan bibê.
Komployo Mîyannteweyî yo gemarino ke şexsê Rayberê ma de vera cinîyan, şaran, azadîye û merdimîye ame kerdene, bi xoverdayîşê ma yê hemparî do bêro pûçkerdene.''
